Document ID: 32004R0668

Κανονισμός (ΕΚ) αριθ. 668/2004 της Επιτροπής
της 10ης Μαρτίου 2004
για τροποποίηση ορισμένων παραρτημάτων του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου σχετικά με την εισαγωγή ζωικών υποπροϊόντων από τρίτες χώρες
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο(1), όπως τροποποιήθηκε τελευταία από τον κανονισμό (EΚ) αριθ. 808/2003 της Επιτροπής(2), και ιδίως τo δεύτερo εδάφιο του άρθρου 28, το άρθρο 29 παράγραφος 3 και το άρθρο 32 παράγραφος 1,
Εκτιμώντας τα ακόλουθα:
(1) Ο κανονισμός (ΕΚ) αριθ. 1774/2002 προβλέπει ότι ορισμένα μεταποιημένα προϊόντα που μπορούν να χρησιμοποιηθούν ως υλικά ζωοτροφών και ως τροφές για ζώα συντροφιάς, δερμάτινα κόκαλα για σκύλους και τεχνικά προϊόντα μπορούν να εισάγονται στην Κοινότητα εφόσον πληρούν τις σχετικές απαιτήσεις του εν λόγω κανονισμού.
(2) Κατόπιν της γνωμοδότησης της επιστημονικής συντονιστικής επιτροπής στις 10 και 11 Μαΐου 2001 για την ασφάλεια του κολλαγόνου ενδείκνυται ο καθορισμός των ειδικών συνθηκών υγιεινής που θα ισχύουν για τη μεταποίηση και τη διάθεση στην αγορά του κολλαγόνου που μπορεί να χρησιμοποιηθεί ως υλικό ζωοτροφών. Το παράρτημα VII του κανονισμού (EΚ) αριθ. 1774/2002 που καθορίζει ειδικές υγειονομικές απαιτήσεις για τη μεταποίηση και τη διάθεση στην αγορά μεταποιημένων ζωικών πρωτεϊνών και άλλων μεταποιημένων προϊόντων που θα μπορούσαν να χρησιμοποιηθούν ως πρώτες ύλες ζωοτροφών πρέπει επομένως να τροποποιηθεί αναλόγως.
(3) Το παράρτημα VIII του κανονισμού (EΚ) αριθ. 1774/2002 καθορίζει τις απαιτήσεις για τη διάθεση στην αγορά τροφών για ζώα συντροφιάς, δερμάτινων κοκάλων για σκύλους και τεχνικών προϊόντων. Είναι απαραίτητο να τροποποιηθεί το παράρτημα αυτό, ώστε να εισαχθούν ορισμένες τεχνικές τροποποιήσεις, να συμπεριληφθούν οι απαιτήσεις περί σήμανσης του άρθρου 28 του εν λόγω κανονισμού για τα υποπροϊόντα που προορίζονται για την παραγωγή τροφών για ζώα συντροφιάς τα οποία προέρχονται από ζώα στα οποία έχουν χορηγηθεί ορισμένες ουσίες, και να αποσαφηνιστούν οι απαιτήσεις σχετικά με τις εισαγωγές που ισχύουν για τα παράγωγα λίπους και για ορισμένα μεταποιημένα προϊόντα που συνδέονται με την παραγωγή τροφών για ζώα συντροφιάς που είναι γνωστά ως "γευσιογόνα σπλάχνα". Επομένως το παράρτημα VIII πρέπει να τροποποιηθεί αναλόγως.
(4) Το παράρτημα X του κανονισμού (EΚ) αριθ. 1774/2002 παρουσιάζει ένα υπόδειγμα υγειονομικού πιστοποιητικού για την εισαγωγή από τρίτες χώρες ορισμένων ζωικών υποπροϊόντων και των παραγώγων προϊόντων τους. Είναι αναγκαίο να τροποποιηθεί το παράρτημα αυτό, ώστε να δημιουργηθούν πρόσθετα υποδείγματα πιστοποιητικών εισαγωγής και να αναθεωρηθούν τα υφιστάμενα υποδείγματα για να γίνουν ορισμένες τεχνικές τροποποιήσεις που περιλαμβάνουν θέματα υγείας των ζώων. Επομένως το παράρτημα Χ πρέπει να τροποποιηθεί αναλόγως.
(5) Το παράρτημα XI του κανονισμού (EΚ) αριθ. 1774/2002 περιλαμβάνει καταλόγους τρίτων χωρών από τις οποίες τα κράτη μέλη μπορούν να επιτρέπουν την εισαγωγή ζωικών υποπροϊόντων που δεν προορίζονται για κατανάλωση από τον άνθρωπο. Για να υπάρχει σαφήνεια στην κοινοτική νομοθεσία, στο προσεχές μέλλον οι κατάλογοι αυτοί πρέπει να ενοποιηθούν και να συνδυαστούν με τους καταλόγους των χωρών από τις οποίες τα κράτη μέλη επιτρέπεται να εισάγουν προϊόντα διαφόρων ζωικών ειδών, που έχουν ήδη καθοριστεί από την κοινοτική νομοθεσία για λόγους δημόσιας υγείας και υγείας των ζώων. Στο μεταξύ ενδείκνυται ήδη να διασαφηνιστούν και να ενημερωθούν οι αναφορές του παραρτήματος XI στους καταλόγους αυτούς και επομένως το παράρτημα XI πρέπει να τροποποιηθεί αναλόγως.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποιήσεις του κανονισμού (ΕΚ) αριθ. 1774/2002
Τα παραρτήματα I, VII, VIII, X και XI του κανονισμού (EΚ) αριθ. 1774/2002 τροποποιούνται σύμφωνα με το παράρτημα του παρόντος κανονισμού.
Άρθρο 2
Έναρξη ισχύος και εφαρμοσιμότητα
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαΐου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Μαρτίου 2004.

Labels: 17
5
0
3
6